Davlat boji stavkalariga o‘zgartirish va qo‘shimchalar kiritish to‘g‘risida

“O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida” O‘zbekiston Respublikasining 2018-yil 18-apreldagi O‘RQ-476-son Qonuni hamda O‘zbekiston Respublikasi Prezidentining “Fuqarolik holati dalolatnomalarini qayd etish tizimini yanada takomillashtirish chora-tadbirlari to‘g‘risida” 2018-yil 12-iyundagi PQ-3785-son qarori ijrosini ta’minlash maqsadida Vazirlar Mahkamasi qaror qiladi:
 1. Vazirlar Mahkamasining 1994-yil 3-noyabrdagi 533-son qarori (O‘zbekiston Respublikasi QT, 1994-yil, 11-son, 49-modda) bilan tasdiqlangan Davlat boji stavkalariga ilovaga muvofiq o‘zgartirish va qo‘shimchalar kiritilsin.
 Belgilansinki, kiritilayotgan o‘zgartirish va qo‘shimchalar 2018-yil 10-noyabrdan boshlab kuchga kiradi.
 2. O‘zbekiston Respublikasi Adliya vazirligi:
 notariuslar va notarial idoralarning boshqa xodimlari o‘rtasida mazkur qarorning mohiyati va ahamiyatini tushuntirish maqsadida hududiy seminarlarni tashkil etsin;
 O‘zbekiston milliy teleradiokompaniyasi, O‘zbekiston Matbuot va axborot agentligi hamda boshqa ommaviy axborot vositalari bilan birgalikda aholi o‘rtasida mazkur qarorning mazmun va mohiyati to‘g‘risida keng tushuntirish ishlarini amalga oshirsin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov va adliya vaziri R.K. Davletov zimmasiga yuklansin.
 1. 1-bandning “e” kichik bandi quyidagi mazmundagi izoh bilan to‘ldirilsin:
 “Izoh. Otalikni tan olish (belgilash), bolaning u yoki bu onadan tug‘ilganligi, shuningdek tug‘ilgan vaqti faktlarini aniqlash to‘g‘risidagi arizalarni ko‘rganlik uchun davlat boji undirilmaydi”.
 2. 4-bandda:
 a) “g” kichik band quyidagi tahrirda bayon etilsin:
 “g) mol-mulkni ijaraga berish shartnomasini tasdiqlaganlik yoki unga o‘zgartirishlar kiritganlik uchun:
 mulkdorning xotiniga (eriga), uning va xotinining (erining) ota-onalariga, bolalari va ularning er-xotinlariga, nabiralariga, buvilariga, buvalariga, aka-ukalari va opa-singillariga tasdiqlaganlik uchun — eng kam oylik ish haqining 50 foizi miqdorida; 
 jismoniy shaxslar uchun — eng kam oylik ish haqining 1 baravari miqdorida;
 yuridik shaxslar uchun yoki taraflardan biri yuridik shaxs bo‘lganda — eng kam oylik ish haqining 2 baravari miqdorida;
 Izoh. Mol-mulkni ijaraga berish shartnomasini bekor qilganlik uchun davlat boji belgilangan stavkaning 50 foizi miqdorida undiriladi”;
 b) “z” kichik band quyidagi mazmundagi izoh bilan to‘ldirilsin:
 “Izoh. Qarz shartnomalariga o‘zgartirishlar kiritganlik yoki uni bekor qilganlik uchun davlat boji belgilangan stavkaning 50 foizi miqdorida undiriladi”;
 v) “i” va “k” kichik bandlar quyidagi tahrirda bayon etilsin:
 “i) kafillik shartnomalarini tasdiqlaganlik, unga o‘zgartirishlar kiritganlik yoki bekor qilganlik uchun:
 jismoniy shaxslar uchun — eng kam oylik ish haqining 25 foizi miqdorida;
 yuridik shaxslar uchun yoki taraflardan biri yuridik shaxs bo‘lganda — eng kam oylik ish haqining 50 foizi miqdorida;
 k) korxonani boshqa shaxsga o‘tkazish shartnomalarini tasdiqlaganlik uchun — eng kam oylik ish haqining 1 baravari miqdorida”;
 g) “l” kichik band chiqarib tashlansin;
 d) “n” kichik band quyidagi tahrirda bayon etilsin:
 “n) merosga bo‘lgan huquq to‘g‘risida guvohnoma berganlik uchun:
 meros mol-mulki ko‘chmas mulk yoki avtomototransport vositasi bo‘lganda (har biri uchun) — eng kam oylik ish haqining 50 foizi miqdorida;
 boshqa barcha mol-mulklar uchun — eng kam oylik ish haqining 30 foizi miqdorida”;
 e) “ya1” kichik bandda:
 uchinchi xatboshi “yuridik shaxslar uchun” so‘zlaridan keyin “yoki taraflardan biri yuridik shaxs bo‘lganda” so‘zlari bilan to‘ldirilsin;
 izoh quyidagi tahrirda bayon etilsin:
 “Izoh. Davlat notarial idorasi binosidan tashqarida amalga oshiriladigan notarial harakatlar uchun davlat boji ikki baravar miqdorda undiriladi, bundan fuqarolarning o‘zini o‘zi boshqarish organlari binolarida notariuslarning sayyor qabullari chog‘ida amalga oshiriladigan notarial harakatlar, shuningdek ozodlikdan mahrum qilish joylaridagi yoki qamoqda saqlanayotgan shaxslarning ishonchnomalarini notarial tartibda tasdiqlash mustasno, ushbu harakatlarni bajarish uchun joyga borish bilan bog‘liq amalda sarflangan xarajatlar to‘lanadi.
 Nikoh shartnomasini va aliment to‘lash haqida kelishuvni notarial tasdiqlash, ularga o‘zgartirishlar kiritish yoki bekor qilish hamda mol-mulkni o‘zga shaxsga o‘tkazishni taqiqlab qo‘yish va taqiqni bekor qilishda davlat boji undirilmaydi”.